**Tlačová správa**

**VGP privítala dvoch nových nájomcov vo VGP Parku Zvolen: Spoločnosti Bufab a SpeDKa**

**16. mája 2024, Bratislava:** VGP, developer a vlastník semi-industriálnych a logistických nehnuteľností, odovzdal do užívania novo dokončené priestory v hale „C“ vo VGP Parku Zvolen, a to hneď dvom rôznym nájomcom. Spoločnosť Bufab Slovakia, ktorá patrí medzi najväčších dodávateľov spojovacích materiálov a špeciálnych dielov, či už ide o skrutky, matice, skrutky alebo výkresové diely, si dohromady prenajala 2 500 metrov štvorcových skladových a administratívnych plôch. Druhým nájomcom je firma SpedDKa, špecialista na špedičné služby a logistiku, ktorá si prenajala celkom 3 000 metrov štvorcových.

Hala ašpiruje na medzinárodne uznávanú certifikáciu BREEAM v stupni Excellent, pričom vyniká celým radom udržateľných a energeticky efektívnych riešení. Na prvý pohľad zaujme rozsiahlou zelenou strechou, ktorá je vysadená rôznymi trávami, machom a bylinami. Prináša celý rad výhod nielen samotnému projektu, ale aj blízkemu okoliu. Či už sa jedná o podporu tunajšej biodiverzity, znižovanie uhlíkovej stopy či účinnú izoláciu a zlepšenie vnútornej mikroklímy. K pravidelnej zálievke slúži dažďová voda, ktorá je zachytávaná a následne opätovne využívaná aj pre ďalšiu zeleň rozmiestnenú na ploche celého areálu. Súčasne s tým je na budove realizovaná príprava na fotovoltaické panely, ktoré poslúžia na ohrev vody potrebnej prevažne pre pracovníkov back-office. Súčasťou parku sú aj elektrické nabíjačky pre automobily a praktická úschovňa bicyklov.

Budova „C“ je prvou hotovou a plne obsadenou halou v areáli VGP, ktorú budú zdieľať noví nájomcovia Bufab Slovakia a SpedDKa spoločne s už skôr zakotvenou spoločnosťou Packeta Slovakia, ktorá tu využíva 2 500 m2 skladových plôch.

Bufab Slovakia je súčasťou švédskej Bufab Group pýšiacej sa dlhoročnou tradíciou a skúsenosťami v segmente spojovacích materiálov a komponentov. Svoje produkty dodáva do 70 štátov sveta vrátane tuzemska. *„V rámci našich dlhodobých cieľov spojených s udržateľnosťou hľadáme obchodných partnerov, ktorí majú podobnú DNA a vízie ohľadom budúcnosti. Aj preto sme sa rozhodli nadviazať partnerstvo s VGP a pevne veríme, že naša spolupráca bude v plnení týchto predsavzatí vzájomne prospešná,“* komentuje Vojtech Halveland, Managing Director v spoločnosti Bufab Slovakia.

SpedDKa je profesionálna logistická spoločnosť pôsobiaca na Slovensku a ďalej v Českej republike pod názvom Špedka CZ Solutions s.r.o. Prvou oblasťou, v ktorej je aktívna je špedícia, zasielateľstvo a vyťažovanie áut v nákladnej preprave. So širokou sieťou dopravcov a skúseným tímom profesionálov je schopná zabezpečiť efektívne a bezpečné prepravy tovaru v rámci celej Európy. Druhou oblasťou je poskytovanie komplexných skladovacích služieb. V súlade s modernými skladovými zariadeniami a systémami riadenia zásob zaisťuje skladovanie tovaru pre partnerov bez ohľadu na to, či ide o zásobovanie obchodných reťazcov alebo plnenie objednávok koncových zákazníkov. *„Našim hlavným cieľom je poskytovať vysoko kvalitné logistické služby, ktoré pomáhajú klientom zlepšiť ich dodávateľský reťazec a dosiahnuť obchodné ciele. Strategické umiestnenie vo VGP Parku Zvolen je pre ďalší rozvoj nášho podnikania úplne ideálne,“* opisuje Michal Durbák, CEO v spoločnosti SpedDKa.

VGP Park Zvolen leží na severozápadnej hranici mesta necelý 1 km od rýchlostnej cesty R1 so spojením do Bratislavy. Mesto je považované za strategický tranzitný bod na Slovensku, pričom jeho potenciál ešte zvyšuje neďaleké letisko Sliač. Na pozemku VGP s celkovou výmerou 10,2 hektárov dohromady vyrastú 3 haly s celkovou prenajímateľnou plochou 52 000 m2, a to v tesnej blízkosti závodu Continental na výrobu pneumatík a tiež existujúcej maloobchodnej a logistickej zóny. Lokalita teda už teraz disponuje výbornou dopravnou dostupnosťou pre všetkých potenciálnych zamestnancov z okolia.

**Technické parametre VGP Parku Zvolen:**

* Plocha: 102 000 m2
* Prenajímateľná plocha: 52 000 m2
* Aktuálne voľná plocha: 0 m2
* Minimálna veľkosť jednotky: 2 000 m2
* Počet hál: 3
* Kvalita haly: Certifikát BREEAM Excellent

 **O spoločnosti VGP**

VGP je celoeurópsky vlastník, manažér a developer špičkových logistických a semi-industriálnych nehnuteľností a poskytovateľ riešení obnoviteľných zdrojov energie. Prevádzkuje plne integrovaný podnikateľský model s kapacitou a dlhodobou expertízou naprieč dodávateľským reťazcom. Spoločnosť bola založená v roku 1998 ako belgický rodinný developer nehnuteľností v Českej republike. Dnes, s cca 368 zamestnancami, VGP prevádzkuje aktíva v 17 európskych krajinách, a to ako priamo, tak prostredníctvom niekoľkých 50:50 spoločných podnikov. K decembru 2023 predstavovala hrubá hodnota aktív spoločnosti VGP, vrátane 100% spoločných podnikov, sumu 7,19 miliardy EUR a čistá hodnota aktív (EPRA NTA) spoločnosti predstavovala 2,3 miliardy EUR. Spoločnosť VGP je kótovaná na burze Euronext Brussels (ISIN: BE0003878957).

Ďalšie informácie nájdete na: [**http://www.vgpparks.eu**](http://www.vgpparks.eu/)

**Kontaktné údaje pre médiá:**

|  |  |
| --- | --- |
| Tereza ŠtosováCrest Communications, a.s.  | Tel: +420 778 495 239e-mail: tereza.stosova@crestcom.sk  |
| Naďa KováčikováVGP - Industriálne stavby, s.r.o. | Tel.: +421 (0) 908 110 002e-mail: nada.kovacikova@vgpparks.eu  |